
Vă înaintăm, alăturat, raportul comun asupra proiectului de Lege privind aprobarea Ordonanţei de urgenţã a Guvernului nr. 59/2022 pentru modificarea unor acte normative în domeniul străinilor, trimis spre dezbatere în fond, în procedură de urgență, Comisiei juridice, de disciplină și imunități, Comisiei pentru apărare, ordine publică şi siguranţă naţională și Comisiei pentru muncă și protecție socială, cu adresa nr. PLx 346/2022 din 14 iunie 2022.

RAPORT COMUN
asupra proiectului de Lege privind aprobarea Ordonanţei de urgenţă a Guvernului nr. 59/2022 pentru modificarea unor acte normative în domeniul străinilor


[bookmark: _Hlk95236428]În conformitate cu prevederile art. 95 și 117 alin. (3) din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități, Comisia pentru apărare, ordine publică şi siguranţă naţională și Comisa pentru muncă și protecție socială au fost sesizate spre dezbatere în fond, în procedură de urgență, cu proiectul de Lege privind aprobarea Ordonanţei de urgenţă a Guvernului nr. 59/2022 pentru modificarea unor acte normative în domeniul străinilor, transmis cu adresa nr. PLx 346/2022 din 14 iunie 2022.

Senatul, în calitate de primă Cameră sesizată, a adoptat proiectul de lege în ședința din 7 iunie 2022, ca urmare a depășirii termenului de adoptare, potrivit art.115 alin. (5) din Constituția României, republicată. 

Camera Deputaților este Cameră decizională, potrivit prevederilor art.75 din Constituția României, republicată și ale art. 92 din Regulamentul Camerei Deputaților, republicat, cu modificările și completările ulterioare.

Proiectul de lege are ca obiect de reglementare aprobarea Ordonanţei de urgenţă a Guvernului nr.59/2022, care prevede modificarea unor acte normative în sensul creării posibilităţii de depunere a solicitărilor de eliberare a avizelor de angajare/detaşare la oricare dintre formaţiunile teritoriale pentru imigrări ale Inspectoratului General pentru Imigrări, precum şi al extinderii termenului în care străinul poate solicita eliberarea vizei de lungă şedere pentru angajare în muncă, respectiv al termenului de soluţionare, de către Centrul Naţional de Vize, a cererilor pentru eliberarea vizelor pentru angajare în muncă.

La întocmirea prezentului raport comun, Comisiile a avut în vedere:
· avizul favorabil al Consiliului Legislativ (nr.482/02.05.2022)
· avizul favorabil al Consiliului Economic şi Social (nr.2560/03.05.2022)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/420/22.06.2022)
· avizul favorabil al Comisiei pentru egalitatea de şanse pentru femei şi bărbaţi (nr.4c-20/319/22.06.2022)
· avizul favorabil al Comisiei pentru antreprenoriat și turism 
(nr.4c-33/46/13.09.2022)
· avizul favorabil al Comisiei pentru industrii și servicii 
(nr.4c-3/413/07.09.2022).

		În conformitate cu prevederile art. 62 şi 64 din Regulamentul Camerei Deputaţilor, republicat, cu modificările și completările ulterioare, membrii celor trei Comisii au examinat iniţiativa legislativă în ședințe separate.

Membrii Comisiei pentru apărare, ordine publică și siguranță națională, în ședința din 21 iunie 2022, au examinat proiectul de lege și au hotărât, cu unanimitate de voturi, adoptarea proiectului de Lege în forma prezentată de Senat.
La lucrările comisiei și-au înregistrat prezența deputații conform listei de prezență.
La dezbateri au participat, în calitate de invitați, în conformitate cu prevederile art. 56 și 57 din Regulamentul Camerei Deputaților, republicat, cu modificările și completările ulterioare, domnul Adrian Petcu, Subsecretar de Stat în cadrul Ministerului Afacerilor Interne, și doamnele Anca Marin și Denisa Sandu, consilieri juridici în cadrul Inspectoratului General pentru Imigrări.
Membrii Comisiei pentru muncă și protecție socială au dezbătut proiectul de lege în ședința din 27 septembrie 2022 și au hotărât, cu unanimitate de voturi, aprobarea proiectului de lege în forma prezentată de Senat.
La lucrările comisiei au participat deputații conform listei de prezență.
La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, doamna Cătălina Mali – consilier juridic în cadrul Inspectoratului General pentru Imigrări.

Membrii Comisiei juridice, de disciplină și imunități au examinat proiectul de lege în data de 11 octombrie 2022 şi au hotărât, cu unanimitate de voturi, aprobarea proiectului de lege în forma prezentată de Senat.
La lucrările comisiei, deputații au fost prezenți conform listei de prezență.

În urma dezbaterilor și a opiniilor exprimate, membrii celor trei Comisii au hotărât, cu unanimitate de voturi, să supună plenului Camerei Deputaților prezentul raport comun, de adoptare a proiectului de Lege în forma adoptată de Senat.

Proiectul de lege face parte din categoria legilor ordinare.

